हम समझते हैं कि स्वामीजी वेदों को ईश्वर से उत्पन्न आदि-ज्ञान, धर्म व आचरण का मूल धर्म-ग्रन्थ सिद्ध करने में पूर्ण सफल हुए हैं। यह वेद संसार के सभी धर्म-ग्रन्थों में अपूर्व, अग्रणीय व प्रमुख ज्ञान-कर्म-उपासना-विज्ञान के ग्रन्थ हैं। यह चार वेद ईश्वर का नित्य ज्ञान है जो सदैव एक समान रहता है। इसमें किसी प्रकार की भी अपूर्णता नहीं है। अज्ञानी मनुष्य उनके मिशन को समझ ही नहीं पाये तथा स्वार्थों व अविद्या से ग्रस्त शिक्षित मतावलम्बियों ने भी उनके भावों को समझने का प्रयास नहीं किया। वह सब अपने-अपने हवा-महल रूपी मत-मतान्तरों को बचाने में लगे रहे। आज संसार में तर्क, युक्ति व प्रमाण की कसौटी पर केवल वेद व उसकी मान्यतायें ही स्थिर हैं जिन्हें वेद-व्याकरण-निरूक्त-युक्ति व प्रमाणों के आधार महर्षि दयानन्द ने प्रस्तुत किया है। अत: स्वामी दयानन्द आज धर्म के सच्चे जिज्ञासुओं के यथार्थ समाधान के एकमात्र अधिकारी विद्वान के गौरवमय स्थान पर सुशोभित हैं। अन्य कोई महापुरूष या विद्वान उनकी स्थिति में नहीं है। ईश्वर सर्वव्यापक, सर्वज्ञ, सर्वशक्तिमान, जन्म मरण से मुक्त है तथा उसका अवतार नहीं होता। न कोई उसका एकलौता पुत्र हुआ और न उसे अपने लिए किसी सन्देशवाहक की आवश्यकता पड़ती है। इस सम्बन्ध में जो बातें हैं, वह भोले धार्मिक लोगों में भ्रान्ति उत्पन्न करती हैं। सर्वशक्तिमान होने के कारण उसका एकमात्र पुत्र होना व अपने किसी सन्देशवाहक को भेजे जाने की मान्यतायें मिथ्या व असत्य सिद्ध होती हैं। स्तुति, प्रार्थना व उपासना एक प्रकार से यम-नियम का पालन, आसन, प्राणायाम, धारणा, ध्यान व समाधि को सिद्ध करना है जिससे उपासना की सफलता होने पर ईश्वर का साक्षात्कार होता है। इसके साथ ही स्तुति, प्रार्थना व उपासना से बुरे व पाप कर्मों का भविष्य के सन्दर्भ में क्षय होकर, मुक्ति, मोक्ष, जन्म-मरण से छुट्टी, सभी दु:खों की निवृति व ईश्वर का सान्निध्य प्राप्त होता है। लगभग ३११०.४० खरब वर्षों तक जन्म-मरण से मुक्त, पूर्ण आनन्द की अवस्था में रहकर मुक्त जीवात्मा पुन: मनुष्य जन्म पाता है। यह उपलब्धि जिज्ञासु, सत्यान्वेषी, धर्म प्रेमी, ईश्वर भक्त, सारे संसार को अपना परिवार समझने, मानने वाले सच्चे व सफल ईश्वरानुयायी, मुक्त जीवात्मा को प्राप्त होती है। आज महर्षि दयानन्द संसार में नहीं हैं, परन्तु वह अपने यश: शरीर से जीवित हैं। वह नि’िचत ही ईश्वर को प्राप्त हुए होगें और आज मोक्षावस्था में वह पूरे पृथिवी लोक का भ्रमण कर संसार के मनुष्यों की अवस्था को देखते होगें। आर्य समाज की वर्तमान स्थिति को देखकर उन्हें दु:ख भी अवश्य होता होगा। वह ईश्वर के जीव-कर्म-स्वातन्य सिद्धान्त को जानने के कारण ईश्वर को कुछ कह भी नहीं सकते। वह ईश्वर से केवल यही प्रार्थना करते होंगे कि आर्य समाजी व संसार के सभी सत्पुरूषों के हृदयों में सत्य के ग्रहण व असत्य के त्याग की निरन्तर प्रेरणा करते रहें, परन्तु यह मनुष्य सांसारिक सुखों से इतने अधिक आसक्त हैं कि अधिकांश मनुष्यों को सत्य-असत्य से कोई लेना-देना ही नहीं है। बहुत से लोग तो सत्य को जान लेने पर भी आसक्ति में फंसे होने के कारण कुछ कर ही नहीं पा रहे हैं। देश में लगभग १ हजार वैदिक गुरूकुल होने पर भी हम विद्वान तो बहुत बना रहे हैं परन्तु गुरूकुल व आर्य समाज की सभी संस्थायें मिलकर भी अभी तक एक स्वामी दयानन्द नहीं बना सकीं। हम तो आज भी स्वप्न देखते हैं कि गुरूकुल का हर ब्रह्मचारी दयानन्द बनकर संसार से अज्ञान तिमिर का नाश करे। क्या वर्तमान या भविष्य में दयानन्द के समान ब्रह्मचारी, योगी, ईश्वर भक्त, विद्वान, ज्ञानी, ऋषि, मनीषी, मुनि, विश्व प्रेमी, वेदभक्त व वेदमाता का सच्चा पुत्र हममें से कोई बन सकेगा? दयानन्दसम बनना ही संसार भर में मनुष्य जीवन का एक आदर्श लक्ष्य है।